සාපේක්ෂව බලන කළ යාරිව් යනු අවධානයට ලක් නොවී පසුබිමේ සිටි පුද්ගලයෙකි. දින හයේ යුද්ධයේදී අමාන් හි ප්‍රධානියා වශයෙන් විශාල කර්තව්‍යයක් ඉටු කළද, ඔහු වැඩි වශයෙන් අගය කිරීමට ලක්වූයේ ඔහුගේ උගත් බව හා විශ්ලේෂණාත්මක මනස නිසා ය. ඔහුට තිබුණු සංවර මහත්මා පෙනුමත්, මෘදු හැසිරීම් රටාවත් නිසා ඔහු අතිදක්ෂ ඔත්තුකරුවෙකුට වඩා බහුශ්‍රැත මහාචාර්යවරයෙකු ලෙස දිස් විය. සමීර් හා යාරිව් යන දෙදෙනා හට පැවරුණු බලතල හමුවේ එකිනෙකා සමඟ දැඩි සතුරු බවක් තිබිය යුතු වුවත් මේ දෙදෙනා ඉතා සහයෝගයෙන් වැඩ කරමින් හොඳ මිත්‍රත්වයක්ද පවත්වාගෙන ගියහ. නිහඬ බව, ලැජ්ජාශීලී බව, තනිව වැඩ කිරීමට කැමැත්ත ආදිය දෙදෙනා තුළම දැකිය හැකි වූ පොදු ගතිගුණ විය. අවධානය ලැබීමට දැඩි අකමැත්තක් පෙන්වූ මේ දෙපළ ඒ ඔක්තෝබර් සැන්දෑවේදී අගමැතිනිය වෙත ඉදිරිපත් කළ අදහස් ඔවුන් මෙතෙක් පෙන්වූ ස්වභාවය හා ගතිගුණවලට ප්‍රතිවිරුද්ධ විය. ඔවුනට ඇවැසි වූයේ මියුනිච් ඝාතනවලට හේතු වූ ත්‍රස්තයන් සියලු දෙනා සොයාගෙන ඝාතනය කිරීමයි. මියුනිච් සිද්ධියෙන් පසු මේ දෙදෙනා ඉතා උනන්දුවෙන් වැඩ කරමින් කළු සැප්තැම්බරය ගැන බොහෝ බුද්ධි තොරතුරු ලබාගැනීමට දක්ෂ වූහ. ඔවුහු ගෝල්ඩා හමුවට පැමිණ තිබුණේ සොයාගත් සාක්ෂිද ඇතිව, එම ත්‍රස්තයන් ඉදිරියේදී ඊශ්‍රායලයට දැවැන්ත ප්‍රහාරයක් එල්ල කිරීමට සූදානම් වෙන බවත් කියමිනි. ඔවුන් සොයාගෙන තිබුණු ආකාරයට මෙම කණ්ඩායම ඊශ්‍රායලයේ හමුදා භටයින්, කාන්තාවන් හා ළමුන් ඇතුළු සිවිල් වැසියන් පවා අත් නොහරිමින් හැකි තරම් යුදෙව්වන් ඝාතනය කිරීමට දිවුරා සිටි අයයි. ඒ නිසා ඔවුන් නැවතීමට ගතහැකි හොඳම ක්‍රියාමාර්ගය වූයේ මෙම දරුණු සංවිධානයේ නායකයන් සොයා ඔවුන් එකාට පසු එකා වශයෙන් මරා දැමීමයි.
දින 6 යුද්ධයේ ප්‍රධානියා කවුරුන්ද?
යාරිව්